FI Euroopan unionin virallinen lehti C 288/13

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2012/C 288/09

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”WALBECKER SPARGEL”

EY-N:o: DE-PGI-0005-0857-08.02.2011

SMM ( X ) SAN ( )

1. Nimi:

”Walbecker Spargel”

2. Jäsenvaltio tai kolmas maa:

Saksa

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Tuore valkoinen, vihreä tai violetti parsa (Asparagus officinalis). Syötävä osa eli versot myydään kuorittuina tai kuorimattomina. Walbecker Spargel -parsa tuotetaan hyvän maatalouskäytännön sääntöjä noudattaen. Kun tuote pidetään kaupan kuorimattomana, sen on vastattava vähintään UNECE-standardin FFV04 (Asparagus) vaatimuksia.

Vaalean parsan pituus saa olla enintään 22 cm. Versojen on oltava kokonaisia ja vahingoittumattomia. Niissä ei saa olla mätää tai vaurioita, ja niiden on tuoksun ja ulkonäön on oltava tuore.

Walbecker Spargel on ainutlaatuinen hienosyisen rakenteensa, kevyesti pähkinäisen arominsa ja voimakkaan parsanmakunsa sekä versojen rapeuden vuoksi.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Walbecker Spargel -parsan tuotannon viljelystä sadonkorjuuseen on tapahduttava yksilöidyllä maantieteellisellä alueella.

Viljely aloitetaan valmistelemalla maa asianmukaisesti ennen istutusta. Siihen lisätään tarvittava määrä humusainesta (viherlannoitetta, kompostia). Valmisteluvaihe kestää vuoden, ja sen aikana maa käännetään 80 senttimetrin syvyydeltä, jotta kasvit voivat juurtua syvään ja kehittyä ihanteellisissa oloissa. Istutus tapahtuu yleensä huhtikuun puolivälissä, mutta se voi tapahtua myös maaliskuussa, jos kevät alkaa varhain. Silloin harjut puhdistetaan huolellisesti juurenkappaleista ja kivistä, jotta tällainen kova aines ei haittaa parsanversojen kasvua suoriksi.

Ensimmäinen sato korjataan kahden vuoden kasvuvaiheen jälkeen kolmantena vuonna.

Jos parsaa viljellään mustavalkoisen muovin alla, on ehdottomasti huolehdittava siitä, että voimakkaalla auringonpaisteella muovi käännetään riittävän ajoissa valkea puoli ylöspäin, jotta voidaan välttää latvakukinnon liiallisesta kypsymisestä aiheutuva laadun heikkeneminen.

Viljelyalustat, joilta satoa korjataan, voidaan typpilannoittaa vasta sadonkorjuuajan päätyttyä. Noin 21 päivää ennen parsakauden päättymistä maasta otetaan näytteitä, jotta voidaan todeta, mitä aineksia maa tarvitsee, ja tehdä sen perusteella vastaava typpilannoitus sadonkorjuun jälkeen. Laadun ja kasvuedellytysten parantamiseksi toteutetaan eräitä viljelyteknisiä toimenpiteitä, kuten maan varovainen muokkaus ja asianmukainen lannoitus muun muassa magnesium- ja kaliumlannoitteilla.

3.6 Viipalointia, raastamista, pakkaamista jne. koskevat erityiset säännöt:

Pakkaaminen

Kunkin pakkauksen sisällön on oltava tasalaatuinen. Jokaisessa yksittäisessä pakkauksessa saa olla ainoastaan Walbecker Spargel -parsan tuotantoon hyväksytyltä alueelta peräisin olevaa parsaa, jonka on kuuluttava samaan kauppalaatuun, väriryhmään ja kokoluokkaan. Sisällön näkyvän osan on edustettava koko pakkauksen sisältöä.

Laadun säilymiseksi Walbecker Spargel jäähdytetään nopeasti. Viimeistään neljän tunnin kuluttua sadonkorjuusta se on jäähdytettävä 1–12 celsiusasteisessa kaivo- tai jäävedessä. Parsa on saatettava myyntiin mahdollisimman pian, ja sitä saa periaatteessa säilyttää enintään kolmen päivän ajan kylmävarastossa 1–4 celsiusasteessa.

Tuottaja saa katkaista kylmäketjun ainoastaan lyhytaikaisesti pakkaamisen ja toimitusten yhteydessä.

Käsittely-, jäähdytys- ja mahdollisten myyntitilojen on oltava hygieniavaatimusten mukaiset.

3.7 Merkintöjä koskevat erityiset säännöt:

—

4. Maantieteellisen alueen tarkka rajaus:

Walbecker Spargel -parsan viljelyalue sijaitsee Nordrhein-Westfalenin osavaltion luoteisosassa Alankomaiden rajalla. Lännessä alueen raja kulkee Alankomaiden rajaa pitkin. Pohjoisessa se kulkee valtakunnan rajan ja moottoritien A 57 leikkauspisteestä moottoritietä A 57 pitkin itään. Moottoritien A 57 ja valtatien B 9 leikkauspisteessä rajalinja kääntyy kaakkoon ja kulkee valtatien B 9 suuntaisena valtateiden B 9 ja B 58 leikkauspisteeseen, missä se kääntyy lounaaseen valtatien B 58 suuntaisena. Valtatien B 58 ja maantien L 221 leikkauspisteestä raja kulkee maantien L 221 suuntaisena sen ja moottoritien A 61 leikkauspisteeseen ja jatkuu sieltä edelleen moottoritien A 61 suuntaisena sen ja valtakunnan rajan leikkauspisteeseen.

5. Yhteys maantieteelliseen alkuperään:

5.1 Maantieteellisen alueen erityisyys:

Tuotantoalue on osa Reinin alajuoksun tasankoa. Se on ilmasto-oloiltaan erinomaista parsanviljelyaluetta. Nimenomaan tärkeimpinä kuukausina maaliskuusta kesäkuuhun alueen sademäärä on sopiva parsan kasvun kannalta, ja lämpötila pysyy koko ajan lauhkeana.

Tuotantoalueelle on ominaista hiekka- ja kaakossa myös savi- ja lössipitoinen maaperä. Perinteisesti parsanviljelyyn valitut lohkot sijaitsevat maalla, jonka hiekkapitoisuus on korkea. Hiekka on peräisin Maas- ja Niers-jokien hiekkaharjanteen alueelta. Jokien välisen alueen maaperän rakenne on kehittynyt jääkaudella. Sille on ominaista paikoitellen hieman hiekkapitoinen, ilmava ja sadetta läpäisevä kivennäispitoinen maa-aines, jonka lössipitoisuus on alhainen, humuspitoisuus korkeampi ja kalkkipitoisuus hyvin korkea. Viljelijät ovat perinteisesti pitäneet tällaista maaperää hyötykasvien viljelyyn paremmin soveltuvien lähiseutujen (Pont, Nieuwkerk, Aldekerk ja Baersdonk) rikasta maaperää huonompana. Yksilöidyn maantieteellisen alueen maaperä soveltuu kuitenkin erinomaisesti juuri parsan viljelyyn.

5.2 Tuotteen erityisyys:

Walbecker Spargel -parsa, jota saa pitää kaupan ainoastaan tuoreena valkoisena, vihreänä tai violettina parsana, on ainutlaatuinen hienosyisen rakenteensa, kevyesti pähkinäisen arominsa ja voimakkaan parsanmakunsa sekä versojen rapeuden vuoksi. Paikallisilla parsantuottajilla on alan tietotaitoa, jonka ansiosta he osaavat valmistella maan oikealla tavalla, istuttaa parsan ja valita oikean sadonkorjuuajankohdan siten, että Walbecker Spargel kasvaa erityisen kauniisti suoraksi ja koostumukseltaan hyvälaatuiseksi. Pitkän viljelyperinteensä ja erinomaisten laatuominaisuuksiensa ansiosta Walbecker Spargel on erittäin arvostettu myös tuotantoalueensa ulkopuolella.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Walbecker Spargel -parsan hienosyinen rakenne, pähkinäinen voimakas maku sekä versojen rapeus ja suoruus johtuvat Walbeckin alueen ihanteellisesta maaperästä ja Reinin alajuoksun tasangon ilmasto-oloista. Nimenomaan parsan kohdalla tuotteen ominaisuuksien ja luonnonolojen välinen yhteys on erityisen tiivis. Parsan maku riippuu 70-prosenttisesti maaperästä ja 20-prosenttisesti maan muokkauksesta ja lannoituksesta; lajikkeen merkitys on ainoastaan 10 prosenttia. Parsanviljelyyn ensisijaisesti käytetty hiekkaharjanteen humuspitoinen maaperä saa erityisesti maaliskuun ja kesäkuun välisenä aikana riittävästi sadetta, ja lämpötila pysyy koko ajan lauhkeana. Tuotteen laatu varmistetaan myös hyvien viljelykäytänteiden avulla.

Walbecker Spargel -parsan erityislaatu perustuu parsantuottajien useiden sukupolvien aikana kehittyneeseen osaamiseen, joka liittyy erityisesti oikean istutusajankohdan ja sadonkorjuun aloitus- ja päättymisajankohdan tai käytettävän muovikatteen tyypin ja koon valintaan sekä harjujen asianmukaiseen valmisteluun, juuripaakkujen ja kivien poistamiseen ja lannoitustarpeiden määrittelemiseen maanäytteiden perusteella.

Walbecker Spargel -parsalla on erinomainen maine. Juristi ja evp.-majuri Walther Klein-Walbeck aloitti Saksan hyperinflaation aikaan vuonna 1923 ensimmäiset parsanviljelykokeet Walbeckin linnan ympäristössä. Niiden onnistuminen innosti nopeasti paikallisia viljelijöitä, jotka eivät olleet tyytyväisiä muiden peltokasvien hiekkaisessa maaperässä tuottamaan vaatimattomaan satoon. Syksyllä 1927 jo 33 walbeckiläistä viljelijää ilmoitti aloittavansa parsanviljelyn seuraavana keväänä. Ensimmäisellä kaudella istutettiin 200 auranalaa (50 hehtaaria). Walther Klein-Walbeck perusti 1 päivänä tammikuuta 1929 yhdessä 55:n walbeckiläisen parsanviljelijän kanssa tämän hakemuksen esittäneen tuottajaryhmän, Spargelbaugenossenschaft Walbeck und Umgegend e.G.:n. Siitä lähtien ryhmän jäseninä olevat viljelijät tuottavat parsaa osuuskuntaperiaatteella ja pitävät sitä kaupan nimellä ”Walbecker Spargel”. Vuosina 1932–1938 ryhmä toimitti Straeleniin 36 000 sentneriä (1 800 tonnia) parsaa myytäväksi huutokaupalla, mikä tuotti tuolloin köyhälle Walbeckin kylälle 1,3 miljoonaa silloista Saksan markkaa. Vuoden 1936 parsakauden aikana kylässä vieraili 40 000 parsanystävää.

Toisen maailmasodan aikana parsanviljely pysähtyi, mutta se alkoi uudelleen vuoden 1948 valuuttauudistuksen jälkeen. Nykyisin ryhmässä on 50 jäsentä, jotka viljelevät parsaa 80 hehtaarilla.

Jakob Schopmanns kirjoitti vuonna 1935 runon ”Walbecker Heimatlied”, joka julkaistiin 5 päivänä heinäkuuta 1935 Niederrheinische Landeszeitung -lehdessä ja jonka hänen poikansa Helmut sävelsi vuonna 1977, todistaa parsan merkityksestä Walbeckin kylän ja sen lähiympäristön identiteetille:

”Kennst Du mein friedliches Walbeck nicht? (Etkö tunne rauhaisaa Walbeckin kyläämme) Das Spargeldorf an der Grenze? (parsastaan kuuluisaa rajaseudun kylää?) Dort schießt der Spargel in Sonnenlicht (Siellä parsa kasvaa auringonpaisteessa) alljährlich im taufrischen Lenze. (keväisen kasteen raikkaudessa.)”

Joka vuosi pidettävän kaksipäiväisen parsajuhlan yhteydessä järjestettävässä suuressa juhlakulkueessa hallitseva parsaprinsessa esittäytyy yleisölle valtaistuimellaan. Hän edustaa parsastaan tunnettua Walbeckin kylää radiossa ja televisiossa sekä messuilla ja Reinin alajuoksun alueen monissa kansanjuhlissa.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

http://register.dpma.de/DPMAregister/geo/detail.pdfdownload/13251

(1) EUVL L 93, 31.3.2006, s. 12.